"Լառնական առաջին քաղաքն է, որը Կիպրոսում ընդունեց ցեղասպանությունից փրկված հայերին տեղափոխող նավերը", - ՀՀ նախագահի պատվին տրված պաշտոնական ճաշի ժամանակ նշեց քաղաքագլուխ Անդրեաս Մոիսեոսը, ըստ որի՝ երկու ժողովուրդները կապված են բարեկամական եւ համագործակցային հարաբերություններով, որոնք ավելի են ամրապնդվում պատմական անցքերի հենքի վրա Թուրքիայի հետ ունեցած խնդիրներով։ Երբ 20-րդ դարասկզբին առաջին հայերը մազապուրծ եղան, եկան Լառնակա, տեղացիները սիրով եւ ջերմությամբ ընդունեցին նրանց։ Շուտով, ըստ նրա, հայկական գաղութն իր գործուն մասնակցությունը բերեց քաղաքի կյանքի զարգացմանը։ "Մենք քաջ ծանոթ ենք այն դժվարություններին, որ Հայաստանն ունի անկախության տարիներին, բայց վստահ ենք, որ հայ ժողովուրդն իր առաջադիմական գաղափարներով պետք է հաջողությամբ հաղթահարի այդ մարտահրավերները", - նշեց Լառնակայի քաղաքապետը։